RESOLUCIÓN do 29 de novembro de 2010 pola que se convoca unha Xornada sobre competencias da Administración local na aplicación da Lei 3/2007, do 9 de abril, de prevención e defensa contra os incendios forestais de Galicia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 01/12/2010

Dentro do plan de actividades da Escola Galega de Administración Pública (EGAP) para o ano 2010 e de acordo coas funcións atribuídas pola Lei 4/1987, do 27 de maio, de creación da Escola, e pola Lei 10/1989, do 10 de xullo, de modificación da anterior, convócase unha Xornada sobre competencias da Administración local na aplicación da Lei 3/2007, do 9 de abril, de prevención e defensa contra os incendios forestais de Galicia, conforme as seguintes bases:
1. Obxectivos.
Expoñer o réxime xurídico en materia de prevención, defensa e extinción dos incendios forestais de Galicia de acordo coa normativa autonómica e estatal, determinando as persoas e entidades responsables da súa prevención, defensa e extinción.
2. Contidos.
Serán tratados, entre outros, os seguintes temas:
-Normativa de incendios forestais na Comunidade Autónoma de Galicia.
-Competencias e obrigas da Administración local en materia de incendios forestais: especial referencia ao ámbito dos núcleos rurais.
-Réxime sancionatorio na normativa autonómica sobre incendios forestais e a súa regulación no Código penal.
-Aspectos técnicos da prevención, defensa e extinción de incendios forestais.
3. Destinatarios.
Funcionarios dos grupos A1 e A2 da Administración local, persoal laboral asimilado e electos locais.
4. Desenvolvemento.
Lugar: Escola Galega de Administración Pública (EGAP), rúa de Madrid, 2-4, Santiago de Compostela.
Data: 16 de decembro de 2010.
Horario: de mañá e tarde.
Duración: 6 horas lectivas.
5. Número de prazas.
Limitado pola capacidade do local.
6. Solicitudes.
-Tramitación de solicitudes: as solicitudes irán dirixidas ao director da Escola Galega de Administración Pública (Polígono das Fontiñas, rúa de Madrid, 2-4, CP 15707 Santiago de Compostela), segundo o modelo que figura como anexo a esta convocatoria, e serán presentadas no rexistro xeral da EGAP, ou ben de calquera das formas previstas no artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común. Serán admitidas inscricións por medio de fax enviado ao número 981 54 63 30 ou por correo electrónico dirixido ao enderezo novas.egap@xunta.es
-Inscricións fóra de prazo: só serán admitidas, de quedaren prazas libres, coa condición de que cumpran os requisitos xerais antes indicados.
-As persoas solicitantes poderán obter a confirmación da súa admisión se chaman por teléfono, das 8.30 ás 14.30 horas, aos seguintes números 981 54 62 41-881 99 70 14.
7. Prazo.
O prazo de presentación de solicitudes finalizará o día 14 de decembro de 2010.
8. Modificacións.
A EGAP reserva para si a facultade de interpretar e de resolver as incidencias que poidan xurdir no desenvolvemento desta xornada, así como a facultade de cancelala se o escaso número de solicitudes non xustificase a súa realización.
9. Certificado de asistencia.
Seralles entregado un certificado de asistencia, ao final da xornada, a aquelas persoas inscritas que participasen asiduamente, e sempre que a súa asistencia sexa igual ou superior ao 85% das horas lectivas programadas. Neste documento aparecerán de forma expresa o contido, a data e o lugar de realización da xornada.
Santiago de Compostela, 29 de novembro de 2010.
Pablo Figueroa Dorrego
Director da Escola Galega de Administración Pública
Ver referencia pdf "23100D007P012.PDF"